b'\n_START_ARTICLE_\nMiha Haas\n_START_SECTION_\n\xc5\xbdivljenjepis\n_START_PARAGRAPH_\nNjegova prva klavirska u\xc4\x8diteljica je bila prof. Tanja Zrim\xc5\xa1ek, \xc5\xa1olanje na Srednji glasbeni in baletni \xc5\xa1oli v Ljubljani je nadaljeval v razredu svojega o\xc4\x8deta, Hinka Haasa, diplomiral je aprila 2006 na Akademiji za glasbo v Ljubljani v razredu Dubravke Tom\xc5\xa1i\xc4\x8d-Srebotnjak. Magistriral je junija 2008 na Kraljevem konservatoriju v Bruslju, v razredu Aleksandra Mad\xc5\xbearja._NEWLINE_Doslej je imel preko 300 nastopov v Sloveniji, na Hrva\xc5\xa1kem, v Srbiji, Italiji, Avstriji, Nem\xc4\x8diji, na Nizozemskem, \xc5\xa0vedskem, Norve\xc5\xa1kem v Belgiji, ZDA in Veliki Britaniji. Poleg solisti\xc4\x8dnih recitalov in nastopov z orkestri je najve\xc4\x8dkrat nastopil v razli\xc4\x8dnih komornih skupinah, predvsem v klavirskem duu, ter v duih z violino, violon\xc4\x8delom ter klarinetom. Izpopolnjeval se je na mednarodnih seminarjih pri I. Lasku, J. Siirali, P. Palecznyju, M. Huizingu in M. Voskresenskem. Kot solist je igral z Orkestrom Slovenske filharmonije, Simfoni\xc4\x8dnim orkestrom RTV Slovenija, s Simfoni\xc4\x8dnim orkestrom AG, z Orkestrom SGB\xc5\xa0, s Celjskim godalnim orkestrom, s Pihalnim orkestrom Slovenske vojske ter s Pihalnim orkestrom \xc5\xbeelezarjev Ravne. Nastopa z bratom, violinistom Matejem Haasom, s pianistom Tadejem Horvatom, z violon\xc4\x8delistom Nikolajem Sajkom, z violon\xc4\x8delistom Sebastianom Bertoncljem, s klarinetistom Tadejem Kenigom idr. . Doslej je sodeloval pri krstnih izvedbah 9 novitet slovenskih avtorjev._NEWLINE_Za svoje koncertne dose\xc5\xbeke je prejel vrsto odli\xc4\x8dnih kritik v doma\xc4\x8dem in tujem \xc4\x8dasopisju: Delo, Ve\xc4\x8der, Dnevnik, Bilten Epta, Tonovi (Zagreb), Salzburger Nachrichten (Salzburg)..._NEWLINE_Miha Haas je kot pedagog od oktobra 2013 zaposlen na Akademiji za glasbo v Ljubljani.'